Mynen vruntliken gro[te] tovorende gescreffven. Ersamen leve vrunde. Mogy weten, wo dat etzwelche wonachtige unde wesende to Darptte hebbent eynem mynen dener, geheten Engilbricht Strus, syne gudere myt wnrechte voregeholden, darvan he to grotem scaden gekomen is. Nw in desser vorledinen vasten screff ik dem rade van Darptte, dat se wol deden unde scikcheden deme vorscreven Engilbricht wedder syn gut unde like vor synen skaden, och offt jementh to Darptte were, de Engilbrichte wes to[to]sprekende hadde, dat he herqweme, ik wolde eme van Engilbrichte helpen so vele, alzo recht were. Dat mach doch nicht helpen, se hebben myneme dener doch nicht to rechte geholpen. Darumme mene ik dat sochen laten an de van Darptte, wor ik kan, unde wil myne vrunde darto nemen beyde in Denmarken unde in Sweden, wor ere godere komen, dat se solen gehindert werden bet to der tydh, dat se myneme dener rechtes geholpen hebben. Darumme, ersamen leven vrunde, bidde ik jw, dat gy jwe unde jwe stadis inwaner gudere nicht vormengen laten op nene skepisbodeme myt der van Darptte godere, wente werden jwe guder myt den eren vormenget unde kamen gy offte de jwen des vor to scaden, so wil ik den scaden nicht uprykten. Hirmede syt Gode bevolen. Gescreven to Wiborgh des dunderdages vor sunte Marien Magdalenen dach, under myn ingesegel. Karl Knutzsson ridder, marscalk in Sweden unde hovetman to Wiborgh. Å den första inneliggande sedeln: Item, ersamen leve vrunde, ik danche jw vruntliken vor den roggen unde dat solt, dat gy my nw ladest gwnnen. Wolde gy my des soltes mer wtgwnnen, dar loge my unde deme lande hir grote macht an, wente de arme lude, der hir in der stat wanen, se vormogen nicht so vele to kopen unde den armen bwren to borgen, alzo wol noth were, nw de varende kopman neyn solt herbringen mach, unde de buren synt hir so arm, dat se nicht vormogen rede betalninge. Å den andra inneliggande sedeln: Item, leve vrude, ik bidde ju, dat gy wol willen don unde gunnen my och wt 4 leste honegis, dar sal den Russen och nicht van [vor]kofft werden, sunder ik wil en sulwen en deyls dat meyste part in mede bruen laten, enes deles behove ik och alle dage to spise. Adress: Den ersamen heren unde mynen besunderlichen gude vrunden, borgemesters unde ratmannes der stat Revall, kome disse breff.